﻿ UTILIZAREA MEDICALĂ A CANABISULUI⎢ ŞI A CANABINOIDELOR1 LUCIAN ŢICĂ Observatorul European pentru Droguri şi Toxicomanie (OEDT) a difuzat (în Decembrie 2018) lucrarea „Utilizarea medicală a canabisului şi a canabinoidelor” − un raport de specialitate ce beneficiază de avizul juridic al Oficiului pentru Publicaţii în Luxemburg. Publicaţia a apărut în contextul unei preocupări tot mai pregnante a autorităţilor pentru controlul consumului de substanţe psihoactive. Acest interes vine în interacţiune cu accentuarea divergenţelor dintre grupurile de interese reprezentate de industria farmaceutică, cărora li se alătură partizanii revigorării medicinei tradiţional-naturiste, pe de o parte şi apărătorii drepturilor pacienţilor, pe de altă parte. Interesul crescut este dat de faptul că, deşi există dovezi ale utilizării istorice a preparatelor din planta Cannabis sativa în scop medical, aceasta a fost clasificată drept un drog care nu are nicio utilizare medicală de către Convenţia unică a ONU privind stupefiantele, în anul 1961. Cu toate acestea prin tratarea diverşilor pacienţi care utilizau produse având la origine acest produs sau derivate ale sale, canabisul a rămas în atenţia medicală şi ulterior au început să fie consemnate observaţii empirice, urmate de meta-analize şi studii clinice despre o varietate de condiţii medicale, inclusiv dureri cronice, dureri de cancer, depresie, tulburări de anxietate, tulburări de somn şi tulburări neurologice, pentru care ameliorarea simptomelor era pusă pe seama utilizării canabisului. Aşa se face că începând din anii ’90 în SUA şi ulterior în Canada încep să fie demarate proceduri de reintroducere a utilizării medicale controlate a produselor din Cannabis sativa şi derivate. Acestea au fost urmate la un deceniu de proceduri similare în unele state din spaţiul european şi Australia. Raportul constituie un prim pas făcut pentru depăşirea dificultăţilor determinate de lipsa unei strategii comune sau a unui cadru conceptual pentru ⎢ Adresa de contact a autorului: Lucian Ţică, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: luciano.tica01@gmail.com. 1 Monitoring Centre for Drugs and Drug Addiction, Medical use of cannabis and cannabinoids. Questions and answers for policymaking, European Publications Office of the European Union, Luxembourg, December 2018, 44 pagini. CALITATEA VIEŢII, XXX, nr. 1, 2019, p. 84–87 2 UTILIZAREA MEDICALĂ A CANABISULUI ŞI A CANABINOIDELOR 85 descrierea utilizării medicale a canabisului şi a canabinoidelor prin oferirea unei tipologii simple, menită a oferi un mediu coerent de interpretare a datelor. Astfel, se realizează distincţia importantă între diferitele forme de preparate de canabis şi canabinoide de uz medical care au o autorizaţie de introducere pe piaţă pentru utilizarea medicală şi cele care nu au această autorizaţie. În acest sens, se face apel la termenul de „medicament” pentru a se referi la „plantele derivate şi sintetice” produse cu un conţinut de canabinoid cu autorizaţie de introducere pe piaţă, în timp ce termenul general „preparate de canabis” este folosit în cadrul raportului pentru a se referi la articole derivate din planta Cannabis sativa care nu au o autorizaţie de introducere pe piaţă pentru utilizarea medicală. Prin publicarea raportului Utilizarea medicală a canabisului şi a canabinoidelor, OEDT încearcă să diminueze actuala lipsă de coerenţă ce decurge din diferenţele cadrelor de reglementare pe fiecare stat şi le-a stabilit, precum şi îndreptarea unor neclarităţi datorate unor aspecte particulare ale abordărilor, care în practică generează moduri diferenţiate de funcţionare. Mai mult decât atât, lucrarea oferă experţilor o perspectivă amănunţită a evoluţiei studiilor şi proceselor care au stat la baza politicii de reglementare şi soluţionare a acestei probleme ce vizează sănătatea şi starea de bine a unor pacienţi cu o anumită condiţie medicală, dar care are implicaţii în ariile psihoeducaţiei şi ale siguranţei cetăţenilor. Raportul aduce în primul rând o serie de clarificări terminologice legate de denumirile produselor pentru care în prezent există o autorizaţie de introducere pe piaţă în scop medical, în cel puţin o ţară. Astfel, autorii abordează patru probleme de interes major care se referă la: dovezile existenţei unor beneficii medicale prin utilizarea canabisului şi canabinoidelor, cadrele de reglementare relevante pentru consumul medical de canabis şi canabinoide, metodele/modalităţile de reglementare a consumului de canabis şi canabinoide practicate în diverse ţări şi, nu în ultimul rând, provocările determinate de reglementarea utilizării medicale a acestora. În prima parte a raportului autorii încearcă să evidenţieze dovezile oferite de datele existente la momentul apariţiei care susţin utilitatea canabisului şi canabinoidelor pentru uzul medical. În această secţiune sunt prezentate sintetizat rezultatele evaluărilor sistematice ale studiilor clinice randomizate controlate care prezintă proprietăţile şi limitele medicinale ale canabisului şi ale canabinoizilor. Tot aici cititorului îi sunt puse la dispoziţie descrieri ale eficienţei înregistrate în ameliorarea/tratarea simptomelor pentru diferite condiţii medicale. În partea a doua a raportului sunt investigate cadrele de reglementare pentru consumul medical de canabis şi canabinoide, fiind ilustrat modul în care tratatele internaţionale de control al drogurilor sunt transpuse de guvernele unor ţări care au autorizat utilizarea în scop medical a unor produse din această gamă, precum şi dovezile solicitate de autorităţile farmaceutice de reglementare pentru aprobarea acestora. 8LUCIAN6 ŢICĂ 3 Astfel, suntem informaţi că în conformitate cu prevederile tratatelor internaţionale de control al drogurilor, utilizarea canabisului este limitat la scopuri ştiinţifice şi medicale. Acestea au normative stricte care impun ca utilizarea medicală a canabisului şi canabinoidelor să fie supravegheată de medicii practicieni, precum şi obligativitatea existenţei prescripţiei medicale, pentru pacient, exclusiv în condiţiile menţionării dovezilor privind calitatea, siguranţa şi eficacitatea pentru tratarea unei condiţii medicale. În partea a treia a publicaţiei autorii prezintă un scurt istoric al raţiunilor şi acţiunilor care au stat la baza introducerii şi, ulterior, a dezvoltării reglementărilor prin care o serie de ţări au permis utilizarea consumului de canabis şi canabinoide. Întâlnim aici exemple şi studii de caz care atestă diferenţele dintre abordările şi strategiile utilizate de ţările în care în prezent există o formă legală de utilizare în medicină a canabisului sau canabinoidelor. Un spaţiu generos este dedicat prezentării situaţiei din Statele Unite ale Americii, în cadrul cărora au debutat iniţiativele de reglementare şi care în mod firesc au o experienţă mai mare în managementul consumului medical al acestor produse. Această experienţă a influenţat în mod evident celelalte state, dar fiecare dintre acestea a urmat propria linie în funcţie de particularităţile culturale, astfel încât, în prezent nu există niciun cadru standard de reglementare pentru preparate de canabis şi produse cannabinoide. De cele mai multe ori evoluţia acestui proces a fost dictată de necesitatea de adaptare la solicitările pacienţilor şi dezvoltarea produselor şi preparatelor pe bază de canabis şi canabinoide create în scop medical. Aşa se face că în prezent guvernele multor state au de gestionat problema cererii pacienţilor de a se trata cu canabis şi canabioizi, în pofida faptului că dovezile furnizate de studiile clinice pentru eficienţa în tratarea simptomelor sunt insuficiente. Există un risc multiplu (social, medical, siguranţă publică) ca discrepanţa creată de precaritatea datelor necesare pentru aprobarea utilizării acestor produse în tratarea diverselor afecţiuni să dea un impuls nedorit pieţei negre. Ca modalitate adaptativă, în unele ţări s-au dezvoltat metode alternative de asigurare a accesului pacienţilor la produse din canabis şi canabinoide în lipsa autorizării acestora. De asemenea sunt scheme ce permit prescrierea canabisului şi canabioidelor de către medici pe bază de reţete de multe ori ca situaţie de compasiune (spre exemplu în cazul pacienţilor aflaţi în faze terminale), în timp ce pentru altele există o abordare restrictivă prin care utilizarea este permisă doar pentru condiţiile medicale pentru care sunt dovezi de eficacitate a tratamentului. În partea a patra a publicaţiei sunt prezentate problemele pe care experienţa actuală a evidenţiat-o atunci când guvernele încearcă să stabilească un cadru de reglementare a consumului de canabis şi canabinoizi în scop medical. Acest cadru vizează produsele din canabis care îndeplinesc criteriile de autorizare 4 UTILIZAREA MEDICALĂ A CANABISULUI ŞI A CANABINOIDELOR 87 farmacologică ce vor fi utilizate în schemele terapeutice, condiţiile medicale pentru care se pot utiliza acestea şi modul de monitorizare/control al utilizării terapeutice a acestor medicamente. Raportul indică o serie de obligaţii pe care guvernele sunt chemate să şi le asume în demersurile de stabilire a utilizării medicale a canabisului şi derivatelor, cele mai importante fiind: ● tipul de medicamente sau preparate de canabis pe care le vor permite să fie utilizate în scop medical. Guvernanţii pot decide doar pentru medicamentele care au parcurs calea de reglementare farmaceutică şi au obţinut autorizaţie de a fi comercializate; ● formele de preparare pentru canabis acceptate. Recomandările autorilor raportului merg către preparate magistrale realizate de un farmacist şi extracte din canabis standardizate, uleiuri de canabis sau alte forme pentru care s-a obţinut autorizaţie de introducere în piaţă în scop medical; ● condiţiile medicale care necesită tratament cu canabis sau medicamente pe baza de canabis. În sarcina guvernelor revine luarea în considerare autorizarea preparatelor din canabis şi derivate doar pentru afecţiuni medicale pentru care sunt dovezi privind eficacitatea tratamentului, sau pentru care s-au raportat beneficii certe pentru pacienţi. ● problemele legate de etica prescrierii medicale a canabisului, rezolvarea motivelor de incertitudine cu privire la indicaţiile clinice, precum şi aspectele legate de competenţele medicilor care primesc dreptul de prescripţie al acestor medicamente; ● încadrarea canabinoidelor în tratamentul existent pentru acele condiţii medicale în care pot fi utilizate (adjuvant sau medicamente de primă linie a tratamentului); ● limitarea prescripţiilor, monitorizarea pacienţilor şi a efectelor adverse; ● standardele de calitate care vor fi aplicate în tratamentul pe baza acestor medicamente. Ceea ce putem afirma despre această publicaţie a OEDT este că, în mod cert, va incita un interes major în zone extrem de diferite ale comunităţii: de la politicieni până la publicul larg, de la corpul cercetătorilor şi medicilor practicieni până la potenţialii pacienţi şi aparţinători. Nu în ultimul rând ne gândim la interesul pentru înţelegerea şi interpretarea constatărilor prezentului raport pe care îl vor manifesta responsabilii de prevenţia imixtiunii pieţei negre a drogurilor şi a derapajelor de la scopul umanist de îmbunătăţire a stării medicale a celor aflaţi în suferinţă. Primit: 20.11.2018 Acceptat: 08.01.2019 